《高阳台·将反魏塘疏香女子亦以次日归吴下置酒话别离怀惘惘》
清代·郭麐

暗水通潮，痴云阁雨，微阴不散重城。留得枯荷，奈他先作离声。清歌欲遏行云住，露春纤、并坐调笙。莫多情，第一难忘，席上轻盈。
天涯我是飘零惯，任飞花无定，相送人行。见说兰舟，明朝也泊长亭。门前记取垂杨树，只藏他、三两秋莺。一程程，愁水愁风，不要人听。

作者简介：郭麐（lín ）（1767～1831）字祥伯，号频伽，因右眉全白，又号白眉生、郭白眉 ，一号邃庵居士、苎萝长者。江苏吴江人。著作主要有《灵芬馆诗集》（《初集》四卷，《二集》十卷，《三集》四卷，《四集》十二卷，《续集》八卷，《杂著》二卷，《杂著续编》四卷）、《江行日记》一卷、《唐文粹补遗》二十六卷，以及《蘅梦词》、《浮眉楼词》、《忏余绮语》各二卷等。